Akutni edem pluća
Akutni edem pluća (Oedema pulmonis acuta) je hitno dramatično stanje u medicini koje zahtjeva neodložnu i adekvatnu intervenciju, a karakteriše ga po život opasno ekstravaskularno nakupljanje tečnosti u plućnim alveolama zbog povišenog plućnog kapilarnog pritiska ili poremećene propustljivosti kapilarno-alveolarne membrane pluća. Uzroci koji dovode do nastanka plućnog edema su: Oštećena funkcija srca (insuficijencija) zbog nedovoljne snage srčanog mišića, teških poremećaja ritma idr. gdje dolazi do povećanja hidrostatskog pritiska u plućnim kapilarima. Pojačana propustljivost kapilarno-alveolarne membrane bez povećanja plućnog kapilarnog pritiska (infekcije, hipoalbuminemija, inhalacija toksičnih substanci, akutni hemoragični pankreatitis,inhalacija želudačnog sadržaja, povrede grudnog koša, politrauma, opekotine, masna embolija, lijekovi (heroin, ß-simpatikomimetici), spašeni utopljenik, idr.). Kod spašenog utopljenika može doći do razvoja kliničke slike plućnog edema poslije latentnog perioda dužeg od 12 sati. Podjela akutnog edema pluća vrši se na osnovu uzroka koji je doveo do njegovog nastanka: A. Akutni edem pluća kardiogenog porijekla, i B. Akutni edem pluća nekardiogenog porijekla